**Dôvodová správa**

1. Všeobecná časť

Navrhovaná právna úprava nariadenia vlády sa predkladá na základe § 8 ods. 6 a 9 zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov ako iniciatívny materiál.

Ministerstvo zdravotníctva Slovenskej republiky predkladá návrh nariadenia vlády v nadväznosti na legislatívne zmeny účinné od 1. januára 2019 upravené v nariadení vlády Slovenskej republiky č. 300/2018 Z. z., ktorým sa ustanovuje suma minimálnej mzdy na rok 2019, v nadväznosti na Zákonník práce a na zmeny plánované od 1. januára 2019 v zákone č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov, na základe ktorých dôjde ku zvýšeniu mzdového ohodnotenia sestier ústavnej zdravotnej starostlivosti o cca 10%, ktoré sa nepriamo premietne aj do zvýšenia mzdového ohodnotenia sestier slúžiacich v ambulanciách ambulantnej pohotovostnej služby. Návrh sa predkladá aj v nadväznosti na potrebu upraviť výšku úhrady zdravotnej poisťovne za poskytovanie zdravotnej starostlivosti ambulanciou ambulantnej pohotovostnej služby, ktorá vyplýva z analýzy segmentu ambulantnej pohotovostnej služby po zavedení týchto ambulancií do praxe z hľadiska reálnej naplnenosti siete ambulantnej pohotovostnej služby, vývoja návštevnosti, prehodnotením nepriamych nákladov (náklady s vybavením ambulancie, stravné a pod.) a úhrad od zdravotných poisťovní, z ktorej vyplýva potreba upraviť výšku úhrady zdravotnej poisťovne za poskytovanie zdravotnej starostlivosti ambulanciami ambulantnej pohotovostnej služby.

Dôvodom navrhovanej novely nariadenia je upraviť výšku úhrady pre ambulancie ambulantnej pohotovostnej služby z prostriedkov verejného zdravotného poistenia tak, aby sa zabezpečilo primerané finančné krytie ekonomicky oprávnených nákladov u týchto poskytovateľov, aby mohli plniť svoju funkciu v požadovanej kvalite a na adekvátnej úrovni.

Navrhovaným nariadením vlády Slovenskej republiky sa upravuje výška mesačnej paušálnej úhrady za poskytovanie zdravotnej starostlivosti ambulanciou ambulantnej pohotovostnej služby.

Úpravou výšky úhrad pre ambulancie ambulantnej pohotovostnej služby sa zabezpečí primerané finančné krytie ekonomicky oprávnených nákladov pre tieto ambulancie zo strany zdravotných poisťovní, čím sa prispeje k zlepšeniu poskytovania zdravotnej starostlivosti v tomto segmente.

Návrh nariadenia vlády Slovenskej republiky nemá sociálne vplyvy, vplyv na životné prostredie, na informatizáciu spoločnosti, ani vplyv na služby verejnej správy pre občana. Vplyvy na podnikateľské prostredie a rozpočet verejnej správy sú uvedené v doložke vybraných vplyvov.

Návrh nariadenia vlády Slovenskej republiky je v súlade s Ústavou Slovenskej republiky, s ústavnými zákonmi, nálezmi Ústavného súdu Slovenskej republiky, s inými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná, aj s právom Európskej únie.

Vzhľadom na dĺžku legislatívneho procesu sa navrhuje účinnosť k 1. marcu 2019.

Návrh nariadenia nie je predmetom vnútrokomunitárneho pripomienkového konania.